

**Molėtų rajono savivaldybės taryba**

**SPRENDIMAS**

**DĖL Molėtų rajono savivaldybės INDIVIDUALIŲ Buitinių NUOTEKŲ VALYMO ĮRENGINIŲ Įrengimo DALINIO KOMPENSAVIMO TVARKOS APRAŠO PATVIRTINIMO**

2020 m. balandžio 30 d. Nr. B1-97

Molėtai

Vadovaudamasi Lietuvos Respublikos vietos savivaldos įstatymo 6 straipsnio 28, 30, 36 punktais, 16 straipsnio 4 dalimi, Lietuvos Respublikos geriamojo vandens tiekimo ir nuotekų tvarkymo įstatymu, Nuotekų tvarkymo reglamentu, patvirtintu Lietuvos Respublikos aplinkos ministro 2006 m. gegužės 17 d. įsakymu Nr. D1-236 „Dėl Nuotekų tvarkymo reglamento patvirtinimo“, siekdama įgyvendinti Molėtų rajono savivaldybės 2018-2024 metų strateginio plėtros plano, patvirtinto Molėtų rajono savivaldybės tarybos 2018 m. sausio 25 d. sprendimu Nr. B1-3 „Dėl Molėtų rajono savivaldybės 2018-2024 metų strateginio plėtros plano patvirtinimo“, III prioriteto, 3.3 tikslo, 3.3.1 uždavinio, 3.3.1.1 priemonę,

Molėtų rajono savivaldybės taryba n u s p r e n d ž i a:

Patvirtinti Molėtų rajono savivaldybės individualių nuotekų valymo įrenginių įrengimo dalinio kompensavimo tvarkos aprašą (pridedama).

Savivaldybės meras Saulius Jauneika

PATVIRTINTA

Molėtų rajono savivaldybės tarybos

2020 m. balandžio 30 d. sprendimu Nr. B1-97

**molėtų rajono savivaldybės individualiŲ nuotekų valymo įrenginiŲ Įrengimo DALINIO KOMPENSAVIMO TVARKOS aprašAS**

**I SKYRIUS**

**BENDROSIOS NUOSTATOS**

1. Molėtų rajono savivaldybės individualių nuotekų valymo įrenginių (toliau – Įrenginiai) įrengimo dalinio kompensavimo tvarkos aprašas(toliau – Aprašas) reglamentuoja gyventojų paraiškų teikimo, vertinimo, lėšų skyrimo tvarką.

2. Įrenginiai turi atitikti Nuotekų tvarkymo reglamento, patvirtinto Lietuvos Respublikos aplinkos ministro 2006 m. gegužės 17 d. įsakymu Nr. D1-236 (2018 m. rugsėjo 25 d. įsakymo Nr. D1-847 redakcija) (toliau – Reglamentas), reikalavimus.

3. Įrenginių įrengimas iš dalies kompensuojamas Molėtų rajono savivaldybės Aplinkos apsaugos rėmimo specialiosios programos ir savivaldybės biudžeto lėšomis.

4. Aprašas taikomas tik buityje susidarančių nuotekų tvarkymui.

5. Paraiškas įrengtų Įrenginių daliniam kompensavimui gauti gali teikti Molėtų rajono seniūnijų individualių ir daugiabučių namų gyventojai (toliau – Pareiškėjai), savo gyvenamąją vietą deklaravę Molėtų rajono savivaldybėje.

6. Tinkamomis kompensuoti paraiškos galės būti pripažintos tų Pareiškėjų, kurie:

6.1. neturi techninės galimybės prisijungti prie centralizuotų nuotekų tinklų ir tokie tinklai neplanuojami įrengti artimiausius 3 metus;

6.2. įsirengė Įrenginius ne anksčiau kaip iki 2020 m. sausio 1 dienos.

**II SKYRIUS**

**PARAIŠKŲ TEIKIMAS, VERTINIMAS, LĖŠŲ SKYRIMO IR ATSISKAITYMO UŽ JŲ PANAUDOJIMĄ TVARKA**

7. Molėtų rajono savivaldybės administracija (toliau – Administracija) interneto svetainėje (http://www.moletai.lt) kasmet, ne vėliau kaip iki balandžio 1 dienos ( 2020 metais iki gegužės 8 d.), paskelbia kvietimą teikti paraiškas (Aprašo priedas) Įrenginių įrengimo daliniam kompensavimui gauti. Kvietimas papildomai gali būti skelbiamas ir kituose leidiniuose, internete ar kitais būdais.

8. Paraiškas pareiškėjai gali teikti iki lapkričio 1 dienos Administracijai tiesiogiai arba paštu.

9. Su paraiška pateikiami dokumentai:

9.1. Nekilnojamojo turto registro centrinio duomenų banko išrašo apie nuosavybės teise įregistruotą žemės sklypą kopija;

9.2. Nekilnojamojo turto registro centrinio duomenų banko išrašo apie nuosavybės teise įregistruotus statinius kopija arba statinių statybą leidžiančio dokumento kopija;

9.3. jei žemės sklypas priklauso ne vienam savininkui, kito (-ų) savininko (-ų) sutikimas (-us), kad neprieštarauja Įrenginių įrengimui;

9.4. Įrenginių įrengimo išlaidas pagrindžiantys dokumentai (PVM sąskaita faktūra, sąskaita faktūra, mokėjimo pavedimas ar kitas apmokėjimą įrodantis dokumentas, Įrenginių perdavimo naudoti aktas ir kt. );

9.5. Įrenginių eksploatacinių savybių deklaracija (Įrenginio sertifikatas). Įrenginio išvalomos ir į gamtinę aplinką išleidžiamos buitinės nuotekos negali viršyti Reglamente nurodytų užterštumo reikšmių;

9.6. UAB „Molėtų vanduo“ išduotos prisijungimo sąlygos dėl Pareiškėjo techninių galimybių prisijungti prie centralizuotų nuotekų surinkimo tinklų (esamų ar planuojamų nutiesti per artimiausius 3 metus).

10. Pareiškėjas atsako už pateiktų duomenų ir dokumentų teisingumą.

11. Pasibaigus paraiškų priėmimo terminui, Paraiškas vertina Molėtų rajono savivaldybės administracijos direktoriaus įsakymu sudaryta komisija (toliau – Komisija).

12.Paraiškos vertinamos ir eilė kompensacijai gauti sudaroma einamiesiems metams.

13. Pareiškėjų, kurie turi arba turėjo technines galimybes prisijungti prie centralizuotų nuotekų surinkimo tinklų (esamų ar planuojamų nutiesti per artimiausius 3 metus), paraiškos atmetamos.

14. Vertinant paraiškas, prioritetas skiriamas šioms asmenų grupėms:

14.1. daugiavaikės šeimos;

14.2. socialinę paramą gaunantys asmenys;

14.3. būste gyvenantis neįgalus asmuo;

14.4. įrašyti į rezervinį sąrašą kompensacijai gauti.

15. Komisija įvertinusi paraiškas ir sudariusi eilę, atlieka patikrą Įrenginių įrengimo vietoje.

16. Jeigu pagal Aprašo 14 punkte nurodytus prioritetus atrinktų visų Pareiškėjų prašoma suma viršija finansavimo galimybes, eiliškumas nustatomas pagal paraiškos registravimo datą Administracijos dokumentų valdymo sistemoje.

Tinkamos kompensacijai gauti paraiškos, kurioms nepakanka numatytų skirti lėšų einamaisiais metais, įrašomos į rezervinį sąrašą ir perkeliamos į sekančius metus.

17. Atsižvelgiant į Komisijos pateiktą paraiškų eilę, kompensacijos skiriamos Molėtų rajono savivaldybės administracijos direktoriaus įsakymu.

18. Apie sprendimą dėl kompensavimo skyrimo, Pareiškėjai informuojami per 10 darbo dienų nuo administracijos direktoriaus įsakymo įsigaliojimo.

19. Už įrengtus Įrenginius Pareiškėjui kompensuojama 500 (penki šimtai) eurų. Kompensacija pervedama Pareiškėjui į paraiškoje nurodytą banko sąskaitą.

**III SKYRIUS**

**BAIGIAMOSIOS NUOSTATOS**

20. Kilę ginčai sprendžiami Lietuvos Respublikos teisės aktų nustatyta tvarka.

21. Aprašas gali būti keičiamas Savivaldybės tarybos sprendimu

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Molėtų rajono savivaldybės individualių

nuotekų valymo įrenginių įrengimo dalinio

kompensavimo tvarkos aprašo

priedas

**(Paraiškos forma)**

**PARAIŠKA**

**DĖL Molėtų rajono savivaldybės individualiŲ nuotekų valymo įrenginiŲ ĮrengIMO DALINIO KOMPENSAVIMO**

\_\_\_\_\_\_\_\_\_\_\_\_\_

(pateikimo data)

Molėtų rajono savivaldybės administracijai

Aš,\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,

(vardas, pavardė, telefono Nr., el. p. adresas )

20\_\_\_\_ metais adresu: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

esu įsirengęs  individualų buitinių nuotekų valymo įrenginį.

Prašoma kompensavimo suma \_\_\_\_\_\_\_\_\_\_ Eur.

*Informuoju, kad (pažymėti pasirinktą variantą X):*

□ esame daugiavaikė šeima;

□ esu socialinę paramą gaunantis asmuo;

□ būste gyvena neįgalus asmuo;

Vartotojų skaičius (deklaruoti gyventojai)\_\_\_vnt.

Prašau finansinę paramą pervesti į \_\_\_\_\_\_\_\_\_\_\_\_\_\_\_sąskaitą Nr. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

(banko pavadinimas)

*Pateikiu šiuos dokumentus, (pažymėti X):*

□ Nekilnojamojo turto registro centrinio duomenų banko išrašo apie nuosavybės teise įregistruotą žemės sklypą kopiją;

□ Žemės sklypo savininko sutikimą (taikoma, jei yra ne vienas žemės sklypo savininkas);

□ Nekilnojamojo turto registro centrinio duomenų banko išrašo apie nuosavybės teise įregistruotus statinius kopiją arba statinių statybą leidžiančio dokumento kopiją;

□ UAB „Molėtų vanduo“ išduotas prisijungimo sąlygas;

□ PVM sąskaitą faktūrą, sąskaitą faktūrą, mokėjimo pavedimą ar kitą apmokėjimą įrodantį dokumentą, objekto perdavimo naudoti aktą;

□ Buitinių nuotekų valymo įrenginio eksploatacinių savybių deklaraciją (Įrenginio sertifikatas).

Kiti dokumentai:

Pareiškėjas \_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_

(parašas) (vardas, pavardė)